Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 346/12/8803	Košice II, 10.10.2012
EEČ : 2-64-393-2012

U Z N E S E N I E

Trestná vec:	obvinený XXXXX 
Zločin:	Obmedzovanie osobnej slobody podľa § 183 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: vodič autobusu DPMK
V trestnej veci vedenej proti obvinenému XXXXX, nar. XXXXX  pre prečin ublíženia na zdraví podľa §156 ods. 1, ods. 2 písm. a), ods. 3 písm. c) Trestného zákona , prečin nebezpečného vyhrážania podľa § 360 ods. 1, ods. 2 písm. b) Trestného zákona a zločin obmedzovania osobnej slobody podľa § 183 ods. 1, ods. 2 písm. d)   Trestného zákona, na tom skutkovom základe, že 
-	XXXXX na ulici XXXXX dňa 13.05.2012 v čase o 04.00 hod. pod vplyvom alkoholu po predchádzajúcej hádke so svojou družkou XXXXX  v čase, keď vyšla z bytu a chcela zaklopať susedom na dvere, aby ju pustili dnu, tú chytil a z chodby bloku ju hodil najskôr do chodby ich bytu a následne aj do iných miestností bytu, kde ju kopal a udieral po celom tele, až skončila v kúpeľni, kde ju hodil na zem a nechal ju tam, čím jej svojím konaním spôsobil  následné zranenia. Zlomeninu IX. rebra vpravo, pomliaždenie oboch ramien a pomliaždenie pravej očnice s dobou liečenia  na 6 týždňov podľa znaleckého posudku XXXXX, pričom celý incident bol sprevádzaný aj výhražnými slovami: „ zabijem ťa a ja pôjdem do väzenia, následne po incidente jej bránil zavolať lekársku pomoc a až potom, keď sa upokojil a zaspal si poškodená poskladala svoj rozpadnutý mobilný telefón, ktorým zavolala svojho manžela XXXXX a ten ju odniesol na ošetrenie do FNLP XXXXX  

lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením povereného príslušníka PZ, Obvodného oddelenia Policajného zboru XXXXX- XXXXX zo dňa 14.05.2012 bolo podľa § 206 ods.1 Trestného poriadku vznesené obvinenie XXXXX, nar. XXXXX  pre prečin ublíženia na zdraví podľa §156 ods. 1, ods. 2 písm. a), ods. 3 písm. c) Trestného zákona , prečin nebezpečného vyhrážania podľa § 360 ods. 1, ods. 2 písm. b) Trestného zákona a zločin obmedzovania osobnej slobody podľa § 183 ods. 1, ods. 2 písm. d)   Trestného zákona, na tom skutkovom základe ako je to uvedené vo výrokovej časti tohto uznesenia.

		Po skončení vyšetrovania predložil vyšetrovateľ PZ vyšetrovací spis s návrhom na zastavenie trestného stíhania.

		Vyšetrovateľ PZ vykonal vyšetrovanie za účelom zistenia skutkového stavu. Obvinený XXXXX priznal  počas výsluchu dňa 12.06.2012 spáchanie skutku. K skutku bola vypočutá aj družka obvineného - poškodená  XXXXX, dcéra poškodenej XXXXX a manžel poškodenej XXXXX. V predmetnej trestnej veci bol v rámci vyšetrovania vypracovaný znalecký posudok z odvetvia ortopédia  a posudok súdneho znalca z odvetvia psychológia.  
		
Trestný čin ublíženia na zdraví  podľa § 156 ods. 2 písm. a), ods. 3 písm. c) Trestného zákona spácha ten, kto inému úmyselne ublíži na zdraví, skutok spácha na chránenej osobe a spôsobí tak ťažkú ujmu na zdraví, prečin nebezpečného vyhrážania podľa § 360 ods. 1, ods. 2 písm. b) Trestného zákona spácha ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a skutok spácha na chránenej osobe. Zločin obmedzovania osobnej slobody podľa § 183 ods. 1, ods. 2 písm. d)   Trestného zákona spácha ten, kto inému bez oprávnenia bráni užívať osobnú slobodu a skutok spácha na chránenej osobe.

Z úmrtného listu vydaného matričným úradom XXXXX- XXXXX v knihe úmrtí dňa 06.09.2012, XXXXX vyplýva, že obvinený zomrel 15.08.2012.
		
Podľa ustanovenia § 9 ods. 1 písm. d) Trestného zákona podľa ktorého trestné stíhanie nemožno začať, a ak už bolo začaté nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

		Vzhľadom na uvedené bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Bernátová
prokurátorka